Fl-aħħar jiem il-possibbiltà ta' Brexit issaħħet mhux ħażin hekk kif stħarriġ wara ieħor ikkonferma li r-riħ qiegħed idur kontra l-kampanja 'Remain' wara li din gawdiet minn vantaġġ komdu għal diversi xhur. Dan il-fatt wassal għall-intervent ta' diversi organizzazzjonijiet u individwi li bdew jikkampanjaw kontra l-ħruġ ta' pajjiżhom mill-Unjoni Ewropea. Madankollu, hemm min qiegħed isostni li dan l-intervent wasal tard wisq. Passiv Wieħed mill-individwi li interviena favur is-sħubija kien Jeremy Corbyn, il-mexxej tal-Partit Laburista Brittaniku, li fl-aħħar daħal b'ruħu u ġismu fil-kampanja referendarja. Dan l-intervent, però, sar wara diversi xhur ta' tnikkir fejn deher ċar li huwa ma kienx akkanit dwar is-sħubija daqs il-parti l-kbira tal-partit tiegħu. Corbyn wiret Labour li għadda minn idejn diversi mexxejja li taw lill-partit direzzjoni politika qawwija favur l-Unjoni. Madankollu, huwa qatt ma ħeba l-fatt li fuq livell personali ma tantx kien konvint li post ir-Renju Unit kien fi ħdan din l-istituzzjoni. Dan ħareġ ċar tul din il-kampanja stess meta sostna li l-entużjażmu tiegħu għas-sħubija fl-Unjoni kien biss ta' 7.5 minn 10. Għaldaqstant, riċentement kien hemm sitwazzjoni anomala, meta wieħed jikkunsidra l-kuntest politiku Brittaniku tal-aħħar 30 sena, fejn il-mexxej tal-Partit Konservattiv kien qiegħed jikkampanja bla heda favur l-Unjoni u dak Laburist kien silenzjuż għalkollox. Barra minn hekk, Corbyn deher aktar passiv hekk kif diversi politiċi Laburisti tal-passat ħarġu b'ruħhom u ġisimhom favur it-tkomplija tas-sħubija ta' pajjiżhom fl-Unjoni. Dawn inkludew eks-Prim Ministri bħal Tony Blair u Gordon Brown li sostnew li r-Renju Unit irid imexxi u mhux jitlaq minn din l-istituzzjoni. Huma sostnew li, jekk pajjiżhom jitlaq l-Unjoni, huwa jsib ruħu iżolat hekk kif jitlef id-dritt li jkollu post madwar il-mejda f'dibattiti politiċi u ekonomiċi fuq livell Ewropew u globali. Għaldaqstant, huma esprimew il-fehma li f'dan iż-żmien ta' sfidi kbar, pajjiżhom irid ifittex li jżid u mhux inaqqas il-koperazzjoni tiegħu mal-Istati Membri tal-Unjoni. Alleati improbabbli Kif semmejna, però, Corbyn fl-aħħar iddeċieda li jinvolvi ruħu fil-kampanja fejn, f'attività li fiha kienu preżenti diversi membri parlamentari Laburisti u mexxejja tal-unjins, huwa qal li l-ħruġ mill-Unjoni kienet ta' theddida kbira għan-National Health Service (NHS). Dan fil-fehma tiegħu jgħodd kemm mil-lat baġitarju kif ukoll fejn jidħol l-aċċess faċli għal staff mediku barrani. Huwa sostna li messaġġi bħal dawk tal-eks-Sindku ta' Londra Boris Johnson u l-mexxej tal-UK Independence Party Nigel Farage, li s-sħubija fl-Unjoni kienet qiegħda tagħmel ħsara għall-NHS, huma qarrieqa. Barra minn hekk, huwa qal illi t-tħassib ta' dawn il-figuri konservattivi għall-NHS kien falz u fakkar li Johnson u Farage kienu fost dawk li fil-passat ikkampanjaw favur l-introduzzjoni ta' sistemi ta' servizzi soċjali bil-ħlas. L-argument ta' Corbyn li l-ħruġ mill-Unjoni se jaffettwa lill-NHS b'mod negattiv kien ikkonfermat mill-Prim Ministru David Cameron. Madankollu, in-naħa tal-'Leave' sostnew li l-baġits tal-NHS diġà kienu mnaqqra kemm-il darba tul it-tmexxija tal-Partit Konservattiv. Għaldaqstant, ħafna votanti qegħdin jikkonkludu li m'hemmx relazzjoni pożittiva bejn is-sħubija u s-servizzi soċjali. Dan l-istat ta' fatt qiegħed jinħass b'mod partikolari fost il-bażi ta' appoġġ tradizzjonali tal-Partit Laburista, jiġifieri l-klassi tal-ħaddiema, illi qegħdin jinjoraw it-twissijiet li qed jagħmlu Corbyn u Cameron dwar l-NHS. Minflok, din il-faxxa tidher li qiegħda tkun attratta lejn il-messaġġ tal-'Leave' li qiegħed isostni li jekk pajjiżhom joħroġ mill-Unjoni, huwa jibda jiffranka mijiet ta' miljun fis-sena li l-Gvern ikun jista' jinvesti fis-servizzi soċjali. Diversi figuri prominenti fi ħdan l-istituzzjonijiet li jipprovdu dawn is-servizzi jidhru li qegħdin ixaqilbu favur l-argumenti tal-kampanja 'Remain'. Fost dawn hemm il-kap ta' NHS England, Simon Stevens, li qal illi huwa qiegħed jieħu bis-serjetà t-twissija tal-Bank of England li riċentement sostniet li l-ħruġ mill-Unjoni kien se jkollu impatt ekonomiku negattiv li se jwassal għal problemi fl-iffinanzjar ta' servizzi pubbliċi. Ħofra ta' €38 biljun Il-possibbiltà ta' dan l-impatt ekonomiku negattiv wassal għal alleanza oħra mhux tas-soltu, dik bejn il-Kanċillier (ekwivalenti għall-Ministru għall-Finanzi) George Osborne u l-predeċessur Laburista tiegħu Alistair Darling. Nhar l-Erbgħa li għadda dawn iż-żewġ politiċi ngħaqqdu biex iwissu li, jekk ir-Renju Unit joħroġ mill-Unjoni, il-Gvern se jkollu bżonn jara fejn se jsib madwar €38 biljun biex jevita r-riskju ta' defiċit eċċessiv. Din il-figura ma kinitx ivvintata minn Osborne, imma ntlaħqet permezz ta' studju li sar mill-Institute for Fiscal Studies. Skont il-Kanċillier, din il-ħofra fil-baġit tista' tiġi evitata biss permezz ta' taħlita ta' żieda fit-taxxi u tnaqqis sostanzjali fl-infiq pubbliku. Madankollu, l-argument ekonomiku ta' Osborne, bħal dak tal-NHS, sab ruħu fil-mira tal-kritika tan-naħa tal-'Leave' li kkonfermat li barra mill-Unjoni l-pajjiż se jiffranka ferm aktar flus milli se jitlef. Barra minn hekk, kollegi ewroxettiċi ta' Osborne qalu li t-theddida ta' żidiet fit-taxxi u tnaqqir tal-NHS imorru kontra l-wegħdiet elettorali tal-Partit Konservattiv stess. Għaldaqstant, jekk hu jagħżel din ir-rotta f'każ ta' rebħa għal-'Leave', il-pożizzjoni tiegħu fi ħdan il-partit ma tkunx tenibbli. Mhux tenibbli Taħt il-giljottina, jista' jkun hemm ras il-Prim Ministru Cameron barra dik ta' Osborne. Il-mexxej Konservattiv ħa riskju enormi meta għażel li jikkampanja favur in-naħa tar-'Remain'. Huwa kien konxju ta' differenzi kbar fil-ħsieb fi ħdan il-partit tiegħu dwar din il-kwistjoni. Madankollu, hu kien intrabat li, jekk jirnexxilu jikseb diversi konċessjonijiet mingħand l-Unjoni Ewropea f'negozjati li seħħew ftit tax-xhur ilu, huwa kien se jikkampanja favur is-sħubija. Dawn il-konċessjonijiet, fil-fehma tiegħu, waslu u għalhekk kien obbligat li jżomm il-kelma tiegħu. Madankollu, numru ta' membri fi ħdan il-Partit Konservattiv, kif ukoll il-votanti b'mod ġenerali kienu ta' fehma differenti. B'mod partikolari bosta ċittadini jidhru li mhumiex sodisfatti bil-mod kif, skont huma, l-Unjoni Ewropea qiegħda timponi fuq pajjiżhom influss kbir ta' ħaddiema barranin li qed ikollhom impatt negattiv fuq l-ekonomija. Minkejja li Cameron ipprova jikkumbatti din il-perċezzjoni fi statistiki li juru li dan l-influss huwa ta' ġid għall-ekonomija u li anke l-Brittaniċi qed isibu opportunitajiet ta' xogħol fl-Ewropa, ħafna votanti jidhru li mhumiex komdi bis-sitwazzjoni. Id-diffikultà li qiegħed isib Cameron biex jikseb l-appoġġ popolari tista' tfisser li, wara r-referendum, il-Prim Ministru Konservattiv se jsib kemm il-parti l-kbira tal-Partit tiegħu, kif ukoll il-votanti Brittaniċi kontrih. B'hekk, minkejja li qal li biħsiebu jżomm postu f'10 Downing Street ikun xi jkun ir-riżultat tar-referendum, huwa jaf ma jkollux għażla oħra ħlief li jwarrab. Il-kandidat prinċipali biex jissuċċedih huwa Boris Johnson, però għadu kmieni wisq biex wieħed jispekula f'dan ir-rigward. L-Iskozja Fl-aħħar ta' min isemmi konsegwenza oħra ta' dan ir-referendum li tista' tkompli ttappan il-legat ta' Cameron: iż-żamma tal-Iskozja fir-Renju Unit. Id-deċiżjoni tal-Iskoċċiżi li jibqgħu parti mir-Renju fir-referendum tal-2014 kienet meqjusa bħala rebħa personali għall-Prim Ministru Brittaniku li, kif qiegħed jagħmel fir-referendum ta' din is-sena, ħareġ għonqu favur vot għall-għaqda. Madankollu, diġà hemm għajdut qawwija li, jekk il-poplu Brittaniku jagħżel il-Brexit, l-Iskozja tista' terġa' tqajjem il-kwistjoni tal-indipendenza. Il-First Minister tal-Iskozja Nicola Sturgeon u mexxej ta' Scottish National Party (SNP) s'issa qagħdet lura milli ssostni dan b'mod formali. Il-predeċessur tagħha Alex Salmond kien aktar dirett u sostna li, jekk fir-referendum tal-ġimgħa d-dieħla jirbaħ l-'Leave' imma l-maġġoranza tal-Iskoċċiżi jivvutaw għar-'Remain', l-Iskozja għandha tingħata l-opportunità li tikseb l-indipendenza biex iżżomm postha bħala Stat Membru tal-Unjoni. Salmond sostna li r-referendum dwar l-indipendenza tal-Iskozja jista' jseħħ fi żmien sentejn minn meta r-Renju Unit jinforma lill-Unjoni Ewropea li jrid itemm is-sħubija. Dan hekk kif Artiklu 50 tat-Trattat ta' Liżbona jagħti dan il-perjodu ta' żmien lil pajjiż li jrid jirtira mill-Unjoni biex jinnegozja l-ħruġ tiegħu. Implikazzjonijiet serji B'hekk, nhar il-Ħamis li ġej, għajnejn ħafna gvernijiet minn madwar id-dinja se jkunu fuq ir-Renju Unit. Vot favur it-tkomplija tas-sħubija probabbilment se twassal għal sitwazzjoni ta' business as usual għar-Renju Unit fejn Cameron ikun jista' jkompli jaħdem biex jakkwista l-konċessjoni li kiseb għal pajjiżu mingħand l-Unjoni ftit tax-xhur oħra. Però, vot favur Brexit jista' jkollu konsegwenzi tremendi, mhux biss għall-futur tar-Renju Unit imma anke għall-kontinent Ewropew b'mod ġenerali. Fil-fatt, madwar l-Ewropa hemm bosta partiti politiċi u movimenti ewroxettiċi li qegħdin jaraw Brexit bħala l-bidu tat-tmiem tal-Unjoni hekk kif dan jista' jagħti l-kuraġġ lil bosta Ewropej li jesprimu l-ostilità tagħhom lejn l-Unjoni b'mod aktar miftuħ.